b'\n_START_ARTICLE_\nMarija Jamar-Legat\n_START_SECTION_\n\xc5\xbdivljenje in delo\n_START_PARAGRAPH_\nOtro\xc5\xa1tvo je pre\xc5\xbeivela v \xc5\xa0kofji Loki na Mestnem trgu, kjer so \xc5\xbeiveli kru\xc5\xa1ni star\xc5\xa1i njene matere. Njen o\xc4\x8de je izhajal iz \xc5\xa1kofjelo\xc5\xa1ke gostilni\xc4\x8darske dru\xc5\xbeine, po poklicu je bil zdravnik. Osnovno in srednjo \xc5\xa1olo je obiskovala v Ljubljani, kjer se je po maturi vpisala na Univerzo kralja Aleksandra (nekdanje poimenovanje za Univerzo v Ljubljani). Leta 1937 je diplomirala iz franco\xc5\xa1\xc4\x8dine, leta 1944 pa iz sloven\xc5\xa1\xc4\x8dine._NEWLINE_Delovala je kot profesorica, urednica pedago\xc5\xa1kih in jezikoslovnih publikacij ter prevajalka. Pod vodstvom Marje Bor\xc5\xa1nik je pripravljala gradiva za osnovno\xc5\xa1olska in srednje\xc5\xa1olska berila. Sodelovala je s Fran\xc4\x8dkom Bohancem in Jankom Kosom. Bila je urednica revije Mlada pota in imela dolgoletno vlogo v uredni\xc5\xa1kem odboru Lo\xc5\xa1kih razgledov, kamor je pisala prispevke in kjer je skrbela za lekturo ter korekturo. V Lo\xc5\xa1kih razgledih je pisala tudi o spominih na slikarja Gvida Birollo, ki je bil dru\xc5\xbeinski prijatelj Jamarjevih. Med njene pomembnej\xc5\xa1e prispevke k slovenski knji\xc5\xbeevnosti \xc5\xa1teje spremna beseda k Viso\xc5\xa1ki kroniki Ivana Tav\xc4\x8darja. Njeno delo je tesno povezano s \xc5\xa0kofjo Loko, kamor se je vse \xc5\xbeivljenje vra\xc4\x8dala in kjer je pokopana. Njeno najobse\xc5\xbenej\xc5\xa1e delo je lokalnozgodovinska kronika Kaibetova hi\xc5\xa1a na \xc5\xa1kofjelo\xc5\xa1kem Placu 1511\xe2\x80\x931914._NEWLINE_Ob\xc4\x8dina \xc5\xa0kofja Loka jo je leta 1991 za prispevek k domoznanstvu nagradila s priznanjem srebrni grb ob\xc4\x8dine \xc5\xa0kofja Loka, Muzejsko dru\xc5\xa1tvo \xc5\xa0kofja Loka pa ji je podelilo naziv \xc4\x8dastne \xc4\x8dlanice.'